O‘zbekiston va Turkiya oliy saylov organlari o‘rtasida memorandum imzolandi

18-dekabr, chorshanba kuni O‘zbekiston Markaziy saylov komissiyasi va Turkiya Respublikasi Oliy saylov kengashi o‘rtasida hamkorlik memorandumini imzolashga bag‘ishlangan tadbir bo‘lib o‘tdi.

MSK matbuot xizmatining xabar berishicha, ikki mamlakat oliy saylov organlari o‘rtasida imzolangan memorandumda tomonlarning saylovlarga tayyorgarlik ko‘rish va o‘tkazish amaliyotini yanada takomillashtirish, saylov jarayonlariga zamonaviy axborot texnologiyalarini keng joriy etish, kadrlarning malakasini oshirish kabi yo‘nalishlar bo‘yicha o‘zaro hamkorligi ko‘zda tutilgan.
Joriy yilning 22-dekabr kuni bo‘lib o‘tadigan Oliy Majlis Qonunchilik palatasi va mahalliy kengashlarga saylovlarni umume’tirof etilgan xalqaro saylov standartlariga binoan ko‘ppartiyaviylik, muqobillik va ochiq-oshkora o‘tkazish yuzasidan izchil ishlar amalga oshirilmoqda. Bunda yangilangan milliy saylov qonunchiligi muhim ahamiyat kasb etmoqda.
Jumladan, O‘zbekistonning xorijda istiqomat qilayotgan barcha fuqarolari uchun ovoz berish imkoniyatining yaratilgani milliy saylov tizimidagi ana shunday muhim yangiliklardandir. Avvallari bunday siyosiy tadbirda faqat konsullik vakolatxonalaridan rasman ro‘yxatdan o‘tgan o‘zbekistonliklar o‘zlarining konstitutsiyaviy huquqlaridan foydalangan.
Endi chet elda vaqtincha yoki doimiy yashayotgan O‘zbekistonning barcha fuqarolari 40 ga yaqin mamlakatda tashkil etilgan ellik beshta saylov uchastkasida ovoz berishi mumkin. Bunday saylov uchastkalari Turkiyada ham ochildi.
Xabarda aytilishicha, Turkiya Oliy saylov kengashi raisi Sadi Gyuven o‘z taraqqiyotining yangi, demokratik bosqichiga qadam qo‘ygan O‘zbekistonda amalga oshirilyotgan ulkan o‘zgarishlarni Turkiya ahli katta qiziqish va hayrixohlik bilan kuzatib turganini ta’kidladi. Barcha sohalar rivojida ochiqlik, oshkoralik, demokratiya tamoyillariga ulkan e’tibor qaratilayotgani kelayotgan yakshanba kuni o‘tajak saylovlarda ham o‘z ifodasini topishiga ishonch bildirdi.
Shuningdek, Oliy Majlis Qonunchilik palatasiga bo‘lajak saylovda xalqaro kuzatuvchi sifatida ishtirok etish borasidagi taklifi uchun O‘zbekiston tomoniga minnatdorlik bildirgan.